
bmch הכתיבה
בס"ד

בס"ד
פרשת דברים, תשפ"ו, מספר 1677

כפל לשון בהפטרה של תשעה באב ודומיו 
משה בר-אשר
אני מבקש לעסוק בפסוק אחד של ההפטרה הנקראת בתשעה באב (יר' ח:יג-ט:כג): "כֹּה אָמַר ה' צְבָאוֹת הִתְבּוֹנְנוּ וְקִרְאוּ לַמְקוֹנְנוֹת וּתְבוֹאֶינָה וְאֶל הַחֲכָמוֹת שִׁלְחוּ וְתָבוֹאנָה" (יר' ט:טז). מה טעם כפל הלשון 'וּתְבוֹאֶינָה', 'וְתָבוֹאנָה'?

הן במקרא ככתיבתו הן במקרא כקריאתו קיימים טקסטים שיש בהם שתי חלופות שנבדלו זו מזו. אורך הטקסט בעל החלופות עשוי להיות פסוק או שני פסוקים רצופים או יחידה גדולה יותר, כגון פרשה בתורה או מזמור בתהלים. להבהרת הנושא יובאו דוגמאות מפורשות.

כאן אציע שבעה זוגות של חלופות ואדון בהם;  חמישה זוגות של חלופות במקרא ככתיבתו ושני זוגות במקרא כקריאתו. אחרי זה אבוא לומר דברים על אודות התפקיד של זוגות החלופות. לשון אחר: מה ביקשו כותביהן של החלופות בכתיבתן.

במקרא ככתיבתו:
'תְּבוֹאֶינָה', 'תָּבוֹאנָה'
ראינו את זוג החלופות של צורות פעליות המצויות בפסוק אחד בהפטרה של תשעה באב: "כֹּה אָמַר ה' צְבָאוֹת הִתְבּוֹנְנוּ וְקִרְאוּ לַמְקוֹנְנוֹת וּתְבוֹאֶינָה וְאֶל הַחֲכָמוֹת שִׁלְחוּ וְתָבוֹאנָה" (יר' ט:טז). אכן בפסוק אחד נזדמנו שתי הצורות של הנסתרות בבניין קל בזמן עתיד משורש בו"א.

הצורה הרגילה תָּבוֹאנָה מתועדת במקרא ב־11 הופעות, כגון 'תָּבֹאנָה' (מל"א ג:טז), ולרוב (7 הופעות) היא באה בווי"ו ההיפוך, כגון 'וַתָּבֹאנָה' (בר' מא:כא). הצורה השנייה היא צורה נדירה יחסית. מלבד הופעתה בפסוק בירמיה, היא נקרית בפסוק "תּוּבַלְנָה בִּשְׂמָחֹת וָגִיל, תְּבֹאֶינָה בְּהֵיכַל מֶלֶךְ" (תה' מה:טז). עם זאת, היא מצויה עוד כצורת הכתיב ב־2 הופעות: (כתיב: תבאינה), קרי: 'תָבֹאנָה' (שמ"א י:ז), (כתיב: ותבואינה), קרי: 'וַתָּבוֹאנָה' (אס' ד:ד).

'תָּבוֹאנָה' היא הצורה הסדירה של הנסתרות והנוכחות במקרא, והיא כאמור הצורה המצויה לרוב כצפוי. 'תְּבוֹאֶינָה' מופיעה כנאמר ב־4 הופעות בצורת הכתיב ורק ב־2 הופעות כצורה הנקראת; עובדה המעידה על תפוצתה הלא מעטה יחסית.

מחבר הטקסט בפרק ט' בספר ירמיה הביא את הצורה הנפוצה פחות בתחילה, ובצורה הסדירה חתם את הפסוק. השימוש בשתי החלופות לא הוסיף דבר על תוכן ההיגד, אבל הוסיף לצורתו של הפסוק, היינו לסגנונו. ואולי הבאת הצורה תְּבוֹאֶינָה תחילה נועדה לתפארת הסגנון. יש לציין שקדמני ד"ר מנחם בולה שכתב בפירושו לירמיה: 

תבואינה – לגיוון הלשון באה כאן צורה לא רגילה בקיום אל"ף הגויה, ובסוף הפסוק הוא אומר 'תבואנה' בצורה הרגילה, שהיא באל"ף נחה.
מה הוא 'גיוון הלשון' אם לא הסגנון?

* משה בר־אשר הוא פרופ' אמריטוס של האוניברסיטה העברית, והיה נשיא האקדמיה ללשון העברית בשנים תשנ"ג – תשפ"ב. לזכר ידידיי, פרופ' משה ארנד ומר אליהו אדרעי, אנשי אמת ואנשי מופת.

** לרחלי בתי במלאות שש שנים לפטירתה. תהי מנוחתה כבוד.

'קַח', 'לְקַח'
וְאַתָּה בֶן אָדָם קַח לְךָ עֵץ אֶחָד וּכְתֹב עָלָיו לִיהוּדָה וְלִבְנֵי יִשְׂרָאֵל (כתיב: חברו) חֲבֵרָיו וּלְקַח עֵץ אֶחָד וּכְתוֹב עָלָיו לְיוֹסֵף עֵץ אֶפְרַיִם וְכָל בֵּית יִשְׂרָאֵל (כתיב: חברו) חֲבֵרָיו (יח' לז:טז). 

הצורה הנפוצה והסדירה היא קַח; היא נקרית במקרא ב־84 הופעות, כגון 'קַח לְךָ' (בר' ו:כא), 'קְחָה' (שם טו:ט). הצורה הנדירה היא 'לְקַח'. היא נקרית בשלוש הופעות (שמ' כט:א; יח' לז:טז; מש' כ:טז). הפסוק היחיד שבו מופיעות שתי הצורות – קַח, לְקַח, הוא הפסוק ביחזקאל.
'סְבָבוּנִי', 'סַבּוּנִי'
כָּל גּוֹיִם סְבָבוּנִי בְּשֵׁם ה' כִּי אֲמִילַם. סַבּוּנִי גַם סְבָבוּנִי בְּשֵׁם ה' כִּי אֲמִילַם. סַבּוּנִי כִדְבוֹרִים דֹּעֲכוּ כְּאֵשׁ קוֹצִים בְּשֵׁם ה' כִּי אֲמִילַם (תה' קיח:י–יב). 

הצורה 'סְבָבוּנִי' מופיעה עוד בחמש הופעות (הו' יב:א; תה' יח:ו; שם כב:יג, יז; שם קט:ג), והצורה 'סַבּוּנִי' מופיעה עוד בשתי הופעות (שמ"ב כב:ו; תה' פח:יח).

רק מחבר מזמור קיח הביא את שתי החלופות יחד, והביא אותן פעמיים בשלושה פסוקים רצופים. בפסוק האמצעי (פסוק יא) הוא ראה להדגיש את ההיגד "סַבּוּנִי גַם סְבָבוּנִי". יצוין שכל 11 הופעותיהן של שתי הצורות (סְבָבוּנִי, סַבּוּנִי) באות בהקשר שמתאר תמונה שלילית.

'בָּזַזְנוּ', 'בַּזּוֹנוּ'
החלופות שהובאו עד כאן מצויות בפסוק אחד או בפסוקים רצופים. להלן מובאת חלופה הנמצאת בפרשה אחת בתורה, העוסקת בשני נושאים דומים, ובאה בשני פסוקים זהים כמעט. שני הפסוקים מצויים בפרשה העוסקת במלחמה בסיחון מלך האמורי ובעוג מלך הבשן ובכיבושי ארצותיהם (דב' ב:לא-ג:כב): "רַק הַבְּהֵמָה בָּזַזְנוּ לָנוּ וּשְׁלַל הֶעָרִים אֲשֶׁר לָכָדְנוּ" (שם ב:לה), "וְכָל הַבְּהֵמָה וּשְׁלַל הֶעָרִים בַּזּוֹנוּ לָנוּ" (שם ג:ז). הפסוק הראשון עוסק בעניין סיחון והפסוק השני עוסק בעניין עוג.

אלו הצורות היחידות של המדברים (גוף ראשון רבים) בזמן עבר של בניין קל מהשורש בז"ז במקרא כולו. ייאמר שהצורה הראשונה (בָּזַזְנוּ) היא הרגילה במקרא, כגון 'בָּזְזוּ' (יה' ח:כז), 'בֹּזְזִים' (דה"ב כ:כה). לא נמצאה צורת עבר או בינוני בנטייה על דרך הכפולים אלא אחת – 'בַּזּוֹנוּ' שהובאה לעיל (דב' ג:ז). נמצא שהצורה בַּזּוֹנוּ חורגת מדרכי הנטייה של בז"ז בבניין קל.

'יִקְרָאֶנּוּ', 'וּקְרָאָהוּ'
המקרא מספר פעמיים בזוג לשונות בטקסט אחד, שיעקב חשש לגורלו של הבן הקטן, בנימין, ברדתו למצרים, שמא יארע לו אסון בדרך: "וְאֶת בִּנְיָמִין אֲחִי יוֹסֵף לֹא שָׁלַח יַעֲקֹב אֶת אֶחָיו, כִּי אָמַר פֶּן יִקְרָאֶנּוּ אָסוֹן" (בר' מב:ד); "וַיֹּאמֶר לֹא יֵרֵד בְּנִי עִמָּכֶם, כִּי אָחִיו מֵת וְהוּא לְבַדּוֹ נִשְׁאָר וּקְרָאָהוּ אָסוֹן בַּדֶּרֶךְ אֲשֶׁר תֵּלְכוּ בָהּ וְהוֹרַדְתֶּם אֶת שֵׂיבָתִי בְּיָגוֹן שְׁאוֹלָה" (שם:לח).

שני הפסוקים משתמשים בפועל קָרָא שעניינו 'אירע' בשתי חלופות דקדוקיות: 'יִקְרָאֶנּוּ', 'וּקְרָאָהוּ' שעניינן אחד. הנושא הדקדוקי בשני ההיגדים הוא אָסוֹן. מן ודאי שהמקרא שאמר בפסוק השני "וּקְרָאָהוּ אָסוֹן" לא הוסיף דבר לתוכן הפסוק.

במקרא כקריאתו:
'עֵדוֹתֶיךָ', 'עֵדְוֹתֶיךָ'
השם ברבים בכינוי הקניין החבור לנוכח עדותיך נקרה במזמור קיט בתהלים (אלפא ביתא רבתי) ב־21 הופעות (וכן הופעה אחת בכינוי החבור לנסתר). ב־13 הופעות הקריאה היא 'עֵדוֹתֶיךָ', כגון 'עֵדֹתֶיךָ' (פסוק כב), 'מֵעֵדֹתֶיךָ' (פסוק קנב); ובכינוי החבור לנסתר: 'עֵדֹתָיו' (פסוק ב). כנגד זה ב־8 הופעות הקריאה היא 'עֵדְוֹתֶיךָ', כגון 'עֵדְוֹתֶיךָ' (פסוק יד), 'מֵעֵדְוֹתֶיךָ' (פסוק קנז) בווי"ו עיצורית. 'עֵדְוֹתֶיךָ'  מצויה בפסוקים הפותחים באותיות שהמסורה צירפה לשם פרץ בן דמה (פ"א, רי"ש, צד"י, בי"ת, נו"ן, דל"ת, מ"ם, ה"א).

'בְּעָזְּךָ', 'בְּעֻזְּךָ'
במזמור כא בתהלים נקרה השם עֹז בכינוי הנוכח בשני ניקודים נבדלים: "ה' בְּעָזְּךָ יִשְׂמַח מֶלֶךְ, וּבִישׁוּעָתְךָ מַה (כתיב: יגיל) יָּגֶל מְאֹד" (פסוק ב); העי"ן של המילה בְּעָזְּךָ נוקדה בקמץ קטן. בפסוק השני: "רוּמָה ה' בְּעֻזֶּךָ, נָשִׁירָה וּנְזַמְּרָה גְּבוּרָתֶךָ" (פסוק יד); העי"ן של בְּעֻזֶּךָ מנוקדת בקיבוץ.

החלופות על שום מה?

עמוס חכם, שהוא פרשן מעמיק וער לענייני לשון, העיר בפירושיו לתהלים על שלוש החלופות שהבאתי מהספר. במזמור כא הציע בהערה דברים ידועים: 

בעזך. עי"ן בקמץ קטן תמורת חולם בנפרד 'עוז'. ופעמים באה בנטיות עי"ן בקיבוץ: עֻזִּי, עֻזְּךָ. ואין הפרש במשמעות בין שתי הצורות. 

במזמור קיח בדברו על הביטוי "סבוני גם סבבוני" כתב: 

בצלע זו חזר המשורר בדרך חיזוק והפלגה על 'סבבוני'... ואמר המשורר את שתי הצורות להגדלת ההפלגה. ואף מילת 'גם' מחזקת את ההפלגה. 

במזמור קיט העיר להיקרות הראשונה של עֵדְוֹתֶיךָ (פסוק יד) על ניקוד הצורה, ובסוף ההערה הביא הסבר קצר להופעתה של הצורה הזאת לצד הצורה עֵדוֹתֶיךָ במזמור. הנה דבריו: "'עדות' כאן בדל"ת בשו"א ובווי"ו עיצורית חלומה. וכן עוד שבע פעמים במזמור זה. והוא מדרך הגיוון".
עמוס חכם קישט באמירתו "והוא מדרך הגיוון". אני סבור שכל שבעת זוגי החלופות שנידונו בעיון הזה, הן במקרא ככתיבתו הן במקרא כקריאתו, הובאו בספרי המקרא לשם גיוון הסגנון.

מצאנו את הצורות וּתְבוֹאֶינָה, וְתָבוֹאנָה בפסוק אחד. המחבר לא הוסיף דבר בתוכן הפסוק בכפל הצורה, אלא גיוון את סגנון הפסוק. וכן מצינו את הציווי "קַח" פעמיים בפסוק אחד (שמ' יז:ה). מי שזימן את הצורה הנפוצה והסדירה קַח עם הצורה הנדירה לְקַח לא הוסיף דבר בתוכן על אמירה פעמיים של הצורה קַח, אבל גיוון את הסגנון. וכך עשה מי שהביא בפסוקים רצופים את הצורות סְבָבוּנִי פעמיים וסַבּוּנִי פעמיים. ודאי ביקש לציין שרבים סבבוהו, ובנקיטת שתי הצורות העשיר וגיוון את סגנונו. כך עשו בעלי המזמורים כא וקיט בתהלים. זה הביא את שתי הקריאות בְּעָזְּךָ, בְּעֻזֶּךָ וזה הביא את שתי הקריאות עֵדוֹתֶיךָ, עֵדְוֹתֶיךָ. בעשותם כך וכך לא הוסיפו דבר על התוכן. אולם הוסיפו לחן ערכם של המזמורים ולסגנונם.

מיוחדת היא הדוגמה הרביעית שדנתי בה, החלופות הנתונות בפסוקים המקבילים: "רַק הַבְּהֵמָה בָּזַזְנוּ לָנוּ וּשְׁלַל הֶעָרִים אֲשֶׁר לָכָדְנוּ" (דב' ב:לה), "וְכָל הַבְּהֵמָה וּשְׁלַל הֶעָרִים בַּזּוֹנוּ לָנוּ" (שם ג:ז). מבחינת הממצא בדקדוק המקרא, הצורה בַּזּוֹנוּ היא כמו יוצאת מהכלל. נראה שהצורה ה"חריגה" מהדקדוק בַּזּוֹנוּ נוצרה לצורך מקומה לשם גיוון הסגנון.

הערות לסיכום

חמשת זוגות החלופות שהובאו מהמקרא ככתיבתו הם זוגות של צורות מקבילות בתורת הצורות של המקרא: כך הם זוגות הצורות תְּבוֹאֶינָה, תָּבֹאנָה; קַח, לְקַח; סְבָבוּנִי, סַבּוּנִי; בָּזַזְנוּ, בַּזּוֹנוּ; יִקְרָאֶנּוּ, וּקְרָאָהוּ. גם שני זוגות החלופות שהוצעו מהמקרא כקריאתו: בְּעָזְּךָ, בְּעֻזֶּךָ; עֵדוֹתֶיךָ, עֵדְוֹתֶיךָ תואמים את דקדוק המקרא.

אם צדקתי בהסברי, שבעת הזוגות לא הוסיפו לכתובים דבר בתוכן. עם זאת, הם השביחו את צורתם של הפסוקים בגוונם את סגנונם.

דף שבועי, גיליון 1677, פרשת דברים, תשפ"ו
הדף השבועי מופץ בסיוע קרן הנשיא
לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

